**ČETVRTAK, 2.4.2020.**

**HRVATSKI JEZIK** – **Veliko početno slovo u imenima naseljenih mjesta** (ČITANKA str. 48.)

U 1. razredu smo učili da imena naseljenih mjesta (gradova, sela) pišemo velikim početnim slovom.

Npr. Rijeka, Opatija, Crikvenica, Zagreb… To je lako pisati jer se imena tih gradova sastoje od samo **jedne riječi.**

Međutim, postoje imena gradova i sela koja se sastoje od **više riječi.** Kako ćemo njih pisati? To ćemo danas naučiti!

Promotrite kako su napisana imena ovih gradova!

Novi Vinodolski Slavonski Brod Mošćenička Draga

 Brod na Kupi Biograd na Moru Sveti Petar u Šumi

Što zaključujete? Vidimo da se svaka riječ piše VELIKIM početnim slovom, osim onih najkraćih riječi – na , u.

Pročitajte sada sadržaj iz čitanke (str. 48.) i pokušajte upamtiti pravilo o pisanju velikog početnog slova u nazivima naselja koji se sastoje od više riječi.

Otvorite pisanke i zapišite sljedeće:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 2. 4. 2020.

Veliko slovo u imenima naseljenih mjesta

* Rijeka, Opatija, Crikvenica
* Novi Vinodolski, Mošćenička Draga, Slavonski Brod
* Brod na Kupi, Biograd na Moru, Sveti Petar u Šumi

U imenima naselja svaka se riječ piše velikim početnim slovom, osim riječi na ili u.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Da biste provjerili jeste li zapamtili pravilo, prepišite sljedeće rečenice pisanim slovima u pisanku.

ZOVEM SE MATKO HORVAT. STANUJEM U VELIKOJ GORICI. MOJA TETA ANA ŽIVI U IVANIĆ GRADU. ČESTO LJETUJEM U BIOGRADU NA MORU.

Za kraj možete odigrati kviz na ovoj poveznici: <https://view.genial.ly/5a86eb181054496e2e306b1a#page-1>

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA I DRUŠTVO** – Ljudi i proljeće (udžbenik str. 37.)

Za početak pogledajte prezentaciju koja se nalazi na ovoj poveznici:

<https://prezi.com/r1h1ufqrqvu9/biljke-zivotinje-i-ljudi-u-proljece/>

Na web stranici škole u priloženim dokumentima nalazi se još jedna prezentacija.

Znamo da ljudi u proljeće imaju jako puno posla u vrtovima, poljima, voćnjacima, vinogradima, parkovima.

Zemlja (tlo) je nakon zime jako tvrda i suha. Zato je treba urediti i pripremiti za sadnju. Zemlja se ore, okopava, usitnjava i gnoji. Nakon toga se mogu saditi sadnice i sijati sjemenke.

Pročitajte i sadržaj u udžbeniku na str. 37. i pažljivo promotrite slike.

Otvorite zatim bilježnice i prepišite sljedeće:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 2.4.2020.

Ljudi i proljeće

Proljetni radovi u:

1. POLJU (oranicama) I VRTU: oranje, okopavanje, usitnjavanje, gnojenje, sijanje sjemenki, sadnja sadnica…dozrijeva prvo proljetno povrće
2. VOĆNJAKU I VINOGRADU: okopavanje, orezivanje suhih grana, gnojenje, bijeljenje stabala, prskanje…dozrijeva prvo proljetno voće
3. PARKU: orezivanje suhih grana, sadnja cvijeća

Ljudi više borave na svježem zraku i u prirodi.

Odijevaju se u skladu s vremenskim prilikama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Na kraju riješite RB na str. 43./zad.1. i 44./zad.2.**

**Ovo nemojte prepisivati! Želim vam samo nešto dodatno objasniti.**

* **Naglo zagrijavanje debla** pod utjecajem sunčevih zraka **može prouzročiti pucanje kore.** Zato se stabla **bijele** (obično debla voćaka). Ako kora stabla pukne, postoji opasnost ulaska štetnih kukaca koji mogu uništiti stablo.
* **Proljetno prskanje voćaka**  je borba protiv štetnih kukaca koji prezimljavaju na stablu, ali i zaštita od bolesti.
* Puno je zdravije jesti **neprskano voće i povrće.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LIKOVNA KULTURA – Dizajn naslovnice knjige „Poštarska bajka“**

Na satu likovnog danas ćete biti ilustratori. Sjećate se tko su ilustratori i

koliko je važna njihova uloga u slikovnicama i knjigama? Osmislite

naslovnicu knjige „Poštarska bajka“ i nemojte kopirati već postojeću.

Neka to bude baš vaš rad! Koristite se bojicama ili flomasterima i ne

zaboravite na naslovnici napisati ime i prezime pisca te naziv djela.

Pohvaljujem vas za vaše neobične cvjetove!

Za idući sat likovnog pripremite jednu rolicu toaletnog papira jer će

vam trebati.

Toliko za danas. Nadam se da vam je bilo zanimljivo.

Puno vas pozdravlja vaša učiteljica Bojana!